Morten Wold

**Morten Wold** (født 1967) er en norsk journalist og politiker (FrP). Han har vært stortingsrepresentant siden 2013 og er fra 2025 Stortingets første visepresident.

## Biografi
I perioden 2013–2017 var han stortingsrepresentant for Buskerud, og medlem av helse- og omsorgskomiteen. Han var blant annet talsmann for sykehus, primærhelsetjenesten, psykiatri og alkohol/tobakk-politikk. Ved stortingsvalgene i 2017 og 2021 var han Fremskrittspartiets førstekandidat i Buskerud.

I stortingsperioden 2017–2021 var Wold medlem i familie- og kulturkomiteen, samt at han også var medlem av Stortingets presidentskap som 2. visepresident. Fra januar 2020 – da FrP gjorde rokkeringer i stortingsgruppen som følge av at partiet gikk ut av regjering – tok Wold plass i forsvars- og utenrikskomiteen. 

Wold er siden 2014 medlem av Europarådets parlamentarikerforsamling i Strasbourg, der han i første fireårsperiode satt i komiteen for juridiske spørsmål og menneskerettigheter. Han var nestleder (*vice chairman*) i komiteen fra januar 2016 til januar 2017. I perioden 2017–2021 var han medlem av overvåkingskomiteen (Monitoring Committe). Han var tidligere også varamedlem til stortingsdelegasjonen til Nordisk råd. Han har vært fast medlem av partiets landsstyre og er medlem av partiets gruppestyre på Stortinget i kraft av sitt verv som 1. visepresident. Perioden 2025–2029 er Wold medlem av Arbeids- og sosialkomiteen.

Wold er journalist av yrke og har blant annet arbeidet i *[[Bygdeposten]]* (på Vikersund), *[[Fremtiden]]* og *[[Se og Hør]]*. Fra 1997 til 2008 var han ansatt i *[[Drammens Tidende]]*. 

Han startet sin politiske karriere i Høyre, og han representerte partiet i Modum kommunestyre 1987–1991. Han var også i flere år formann i Modum Unge Høyre, og også fylkesstyremedlem i Buskerud Unge Høyre. Han sto som en av to ungdomskandidater på Buskerud Høyres stortingsvalgliste i 1985. 

I 2008 fikk han permisjon fra *Drammens Tidende* for å arbeide som kommunikasjonsrådgiver i Frps stortingsgruppe. 

Han var leder av Modum FrP 2011–2014.

Wold har også vært generalsekretær for VM i skiflyvning i Vikersund i 2000, da han hadde permisjon fra *Drammens Tidende* i halvannet år for å lede mesterskapet. I en periode over flere år representerte han Vikersund i den internasjonale skiflyvningsorganisasjonen KOP og på møter og kongresser i det internasjonale skiforbundet FIS.

Wold er tildelt hederstegn i Club 253, som er en støtte- og supporterklubb for skiflyvningsbakken, og har sitt navn etter den til enhver tid gjeldende bakkerekord. Wold var leder av denne klubben i ni år. 

Wold var i mange år leder av fotballavdelingen i Vikersund IF, og medlem av foreningens hovedstyre. Han var også i flere år med i arbeidet i Buskerud Fotballkrets, blant annet som dommer og styremedlem. For dette er han tildelt kretsens diplom for fortjenestefull innsats. Han har også gjennomført Norges Fotballforbunds topplederutdannelse.

Om global oppvarming har Wold skrevet at «Klimabløffen fortsetter. Vi betaler milliarder av kroner for at venstresiden skal få sin miljøpolitiske orgasme. Jorden klarer seg selv.»

## Stortingets presidentskap
* 2025–2029: Første visepresident
* 2021–2025: Tredje visepresident
* 2017–2021: Andre visepresident

## Stortingskomiteer
* 2025–2029: Medlem av Arbeids- og sosialkomiteen
* 2024–2025: Medlem av Den utvidede utenriks- og forsvarskomiteen
* 2021–2024: Medlem av Helse- og omsorgskomiteen
* 2020–2021: Medlem av Den utvidede utenriks- og forsvarskomiteen
* 2017–2020: Medlem av Familie- og kulturkomiteen
* 2013–2017: Medlem av Helse- og omsorgskomiteen

## Referanser


## Eksterne lenker
*